Flemming Oppfeldt (V), 2003-03-27:
Dette forslag giver lønmodtagerne frit valg med hensyn til placering af deres SP-bidrag andre steder end hos ATP.
SP - hvad er det for en størrelse?
Det er den linje, der står nederst på 3,2 millioner lønmodtageres lønseddel.
Der står: 1 pct. SP-bidrag, og det er den særlige lovbundne pensionsopsparing, som blev indført for nogle år siden.
Debatten i dag handler om, hvad der sker med disse penge, når arbejdsgiveren har trukket dem fra lønnen.
Hvor bliver de af?
Regeringen har jo taget det første skridt til at finde
pengene, og det skete, dengang SP-skatten blev afskaffet og omlagt til en egentlig pensionsopsparingsordning.
I den forbindelse vil jeg gerne fastslå målene for en liberal pensionspolitik. For det første skal det være muligt, at flest muligt sparer op til deres alderdom; for det andet skal opsparingen give det størst mulige afkast; for det tredje skal den samlede opsparing i samfundet øges; og for det fjerde skal flest muligt have indflydelse på anbringelsen af deres pension.
Frit valg er en form for udvidelse af vort demokrati.
De samlede pensionsmidler udgør omkring 1.400 mia. kr.
De 400 mia. kr. er anbragt i de private pensionsordninger, pensionsforsikringsselskaber og banker, hvor borgerne har en vis indflydelse på investeringerne, men de sidste 1.000 mia. kr. er bundet i de lovbundne ordninger som ATP, SP, LD og i de nye arbejdsmarkedspensioner, og her er spørgsmålet, hvordan man som lønmodtager øver indflydelse disse steder.
Det føler Venstre er et stort og påtrængende spørgsmål.
Er disse penge under demokratisk kontrol?
Er de mange milliarder kroner ikke nærmere overladt til nogle få håndfulde bestyrelser, som - selv om de er nok så kompetente og erfarne - er en betydelig magtfaktor, en magt, som endda bygger på borgernes egne penge?
Det er jo derfor, fritvalgsideen er kommet på banen.
Det er en måde at videreudvikle vort demokrati på.
Man kan som borger så at sige stemme med fødderne.
Er man ikke tilfreds med duften i bageriet, så kan man skifte bageri.
Vi har indført frit valg, når det gælder ældrepleje, plejehjem, daginstitutioner, børnepasning, skoler, hospitalsbehandling, høreapparater osv.
Frit valg indgår i den kulturrevolution, regeringen har sat i gang.
Dette forslag vil give os mulighed for fra 1. januar 2005 at flytte vort SP-bidrag til forskellige former for investeringspuljer, til et andet pensionsselskab eller til bankens ordninger.
ATP skal holde snor i, at dette sker forsvarligt, så pengene så at sige ikke forsvinder ud i den blå luft - man kan altså ikke gå ned til sin cykelsmed og bede ham om at placere pengene - og ATP skal sørge for, at der er snor i SP-opsparingen, også når den skifter hænder mellem flere forskellige pensionsselskaber. Venstre vil gerne understrege, at dette er et tilbud - man kan fortsat vælge at lade sine penge stå hos ATP - og vi gør os ingen illusioner om, at borgerne altid vælger et pensionsselskab, som altid er bedre end ATP-forvaltningen.
Vi mener, det afgørende er, at borgerne ved, at de selv kan tage en del af ansvaret; de har friheden.
Dette er en kvalitet i sig selv.
Venstre støtter derfor lovforslaget.
Vi mener, at lovforslaget ligger i forlængelse af de andre frihedsrettigheder, vi i disse år er ved at gennemføre for lønmodtagerne, f.eks. retten til deltidsarbejde og retten til fagforeningsfrihed.
Lønmodtagerne kræver i disse år
større selvbestemmelsesret; de ønsker indflydelse på deres eget liv. Derfor er det kun rimeligt at indføre ret til frit valg af placeringssted for SP-bidraget.